Wat is bemarking? Dis 'n goeie vraag - Solidariteit Wêreld LoopbaanSolidariteit Wêreld Loopbaan
Tuis › Artikels › Wat is bemarking? Dis 'n goeie vraag
Bemarking is 'n opwindende gonswoord, maar dit blyk ook dat daar baie keer ewe veel verwarring daaroor heers.
Bemarking ondergaan ook, soos die meeste velde, groot omwentelinge te danke aan die snelveranderende aard van tegnologie. En sukses in bemarking verg vinnige innovasie na gelang van verbruikers se voorkeure. Soos die vermaarde skrywer Milan Kundera al opgemerk het: "Besighede het slegs twee funksies: bemarking en innovasie."
"Bemarking is die proses waardeur verbruikers geleer word hoekom hulle jou produk of diens bo jou mededingers s'n moet kies, en dit is 'n vorm van oorredende kommunikasie," sê Laura Lake, bydraer tot The Balance Careers. "Dit is saamgestel uit elke proses om 'n produk of diens van jou besigheid af na die verbruiker te beweeg. Dit sluit in die skep van die produk- of dienskonsep, die identifisering van wie dit waarskynlik sal koop, die bevordering daarvan en dit deur die geskikte verkoopskanale te beweeg."
Dis 'n gesprek
Volgens Michael Brenner, 'n bemarkingskenner en spreker, het bemarking 'n bemarkingsprobleem. Dit word allerweë as 'n uitruilbare konsep vir verkope en reklame beskou. "Vir diegene wat dink bemarking is dieselfde as advertensies, niks kan verder van die waarheid wees nie. Reklame kan beslis 'n klein deel van van 'n bemarkingstrategie uitmaak, maar dit is dan net een stukkie van die legkaart. Dit is selfs moontlik om 'n bemarkingstrategie te hê wat hoegenaamd nie van advertensies gebruik maak nie."
Die Oostenrykse bestuurskonsultant Peter Drucker het gesê die doel van bemarking is om die kliënt so goed te ken en verstaan dat die produk of diens homself verkoop. Dis hoekom Brenner glo bemarking is 'n gesprek. "Puik gesprekke lei daartoe dat behoeftes verstaan word. Puik insigte lei dan tot ongelooflike produkte wat deur innemende kliëntervaringe gelewer word. Dít is bemarking."
Tradisioneel en aanlyn
Brenner glo bemarking se middele kan min of meer verdeel word in twee groepe, te wete tradisioneel (oftewel aflyn) en aanlyn. Aflyn middele sluit in "tradisionele" reklame in drukmedia, radio en televisie. Dit sluit ook die bywoning van konferensies en skoue asook mondelinge (oftewel oorvertelde) bemarking in.
Aanlyn bemarking sluit byvoorbeeld in die gebruik van sosiale media, soekenjin-optimalisering en -bemarking, webwerwe en e-pos-bemarking. Volgens Brenner gebruik die meeste organisasies 'n mengsel van albei soorte bemarkingsmiddele, maar dat die balans besig is om na aanlyn bemarking te swaai weens die toenemende gebruik van sosiale media en elektroniese toestelle.
Volgens Jenaré Hardcastle, hoof van aanlyn kommunikasie by die digitale agentskap Web Shack in Sandton, is 54% van die Suid-Afrikaanse bevolking aanlyn en 55% van Suid-Afrikaners met aanlyn koopkrag doen aanlyn aankope. Dit is nog nie naby ontwikkelde lande nie, maar die tendens is onmiskenbaar.
Mandie Papendorf is 'n bemarkingsbeampte by die brugerregteorganisasie AfriForum en sy sê haar hoofdoel is om seker te maak dat alle versoeke wat van verskillende departemente ontvang word AfriForum se visie en missie oordra en dat dit die korporatiewe identiteit volg. "Versoeke kan enigiets wees van e-kaarte tot videos en stalletjies. Ons is ook verantwoordelik vir die bemarking van AfriForum as geheel en hoe die publiek ons op sosiale media sien."
Kritieke vaardighede sluit dus kennis oor sosiale media, webtuistes, handelsmerke en doeltreffende bewusmakingstegnieke in. Dit is ook nodig om verskillende take gelyktydig te doen en om seker te maak ons bly op die hoogte van die nuutste gebeure en tegnologie.
Sy werk met 'n wye reeks kanale wat sy bemark – sosiale media soos Instagram, Facebook en Twitter, webblaaie (soos petisies en blogs), tradisionele media (soos drukmedia, koerante en advertensieborde), teenwoordigheid by feeste en gebeurtenisse, asook mediakonferensies en video-opnames.
Wat geniet sy die heel meeste van haar werk en wat is n uitdaging? "Dat dit elke dag anders is en dat ek met verskillende mense kan werk. Die grootste uitdaging is om almal se sperdatums na te kom en om partykeer vir mense nee te sê."